Убрзо након краја Првог израелско-арапског рата 1949. године почињу упади палестинских федајина на израелску територију где су мета често били израелски цивили, за шта се Израел реванширао оружаним одговором на територији земље из које је напад дошао. Осим у Израелу, палестинске избеглице су 1951. године извеле убиство јорданског краља Абдулаха. Палестински герилски и терористички напади на Израел добили су политички оквир на самиту Арапске лиге у јуну 1964. године, у тада још увек арапском Јерусалиму, стварањем Палестинске ослободилачке организације. ПЛО Јасера Арафата ће у каснијем стадијуму постојања одбацити тероризам и изградити имиџ политичког покрета, но и даље ће задржати везе с радикалним палестинским организацијама.